**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.07.2019, ora 08.00 – 19.07.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 19.07.2019, ora 07.00**

**RÂURI**

Debitele au fost în general în scădere, exceptând cursul inferior al Mureșului, unde au fost în creștere prin propagare.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul Prutului aval de Stânca Costeşti, afluenţii Prahovei și unii afluenți ai Argeșului inferior şi mai mici (sub 30% din normalele lunare) pe râurile din bazinele hidrografice Lăpuș, Moravița, Rm. Sărat, Bârlad, Jijia şi pe unii afluenţi ai Mureşului (Comlod, Iara, Feernic, Domald, Secaș, Sebeş, Râul Mare).

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general staționare, cu tendinţă de uşoară scădere.

Sunt posibile mici creşteri de niveluri și debite pe unele râuri mici din zonele montane și cele intracarpatice, ca urmare a precipitațiilor slabe prevăzute sub formă de aversă.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 18.07 – 19.07.2019 a fost staţionar, având valoarea de 3500 m3/s, sub media multianuală a lunii iulie (5350 m3/s).

În aval de Porţile de Fier, debitele au fost în scădere..

Debitul la intrarea în ţară (secţiunea Baziaş) va fi relativ staționar (3500 m3/s).

În aval de Porţile de Fier, debitele vor fi în scădere.

**2.** **Situația meteorologică în intervalul 18.07.2019, ora 08.00 – 19.07.2019, ora 06.00**

**ÎN ŢARĂ**

Vremea s-a menținut în general frumoasă și normală sub aspect termic în cea mai mare parte a țării. Cerul a fost variabil, cu înnorări după-amiaza și noaptea când s-au semnalat averse slabe și trecător descărcări electrice în zonele montane precum și în Transilvania și Moldova.  Vântul a suflat slab și moderat cu ușoare intensificări în nord-vest și sud-est. Temperaturile maxime au fost cuprinse între 22 de grade la Joseni și 31 de grade la Zimnicea, Calafat, Giurgiu și Băile Herculane, iar la ora 06 se înregistrau 10 grade la Întorsura Buzăului și Miercurea Ciuc și 21 de grade la Sulina, Mahmudia și Constanța - dig.

**LA BUCUREŞTI**

Vremea s-a menținut frumoasă și în general normală sub aspect termic. Cerul a fost variabil, iar vântul a suflat slab până la moderat. Temperatura maximă a fost de 28 de grade la Afumați și Băneasa și 30 de grade la Filaret, iar la ora 06 se înregistrau 14 grade la Băneasa și 16 grade la Afumați și Filaret.

**3. Prognoza meteorologică în intervalul 19.07.2019, ora 08.00 – 20.07.2019, ora 08.00**

**ÎN ŢARĂ**

Vremea va fi călduroasă în Câmpia Română și normală termic în restul teritoriului. Cerul va fi variabil, însă după orele amiezii gradul de instabilitate atmosferică va fi în creștere și se va manifesta local în zonele de deal și munte și pe arii restrânse în rest, unde vor fi înnorări, averse, descărcări electrice și intensificări de scurtă durată ale vântului. Ploile vor avea și caracter torențial, cantitățile de apă vor fi izolat mai însemnate și vor fi condiții de grindină. Temperaturile maxime vor fi cuprinse între 23 și 33 de grade, iar cele minime în general între 10 și 20 de grade.

**LA BUCUREŞTI**

Vremea va fi călduroasă, cu o maximă termică ce se va situa în jurul valorii de 31 de grade. Cerul va fi mai mult senin și doar spre orele serii vor fi unele înnorări, însă probabilitatea de ploaie va fi redusă. Vântul va sufla slab până la moderat. Temperatura minimă va fi de 16...18 grade.

1. ***CALITATEA APELOR***

Nu s-au raportat evenimente deosebite.

1. ***CALITATEA MEDIULUI***
2. **În domeniul aerului**

***Agenția pentru Protecția Mediului Constanța*** informează telefonic ca in data de 17.07.2019, la ora 19.30, s-a produs oprirea accidentală a instalatiei NSRU de la sectia de desulfurare gaze a Petromidia, apartinand ROMPETROL, in urma careia s-au emis în atmosferă gaze cu sulf in directia localitătii Corbu. Reprezentanți ai Comisariatul Județean Constanța din cadrul Gărzii Naționale de Mediu investigheaza incidentul.

1. **În domeniul solului şi vegetaţiei**

Nu s-au raportat evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția de Comunicare și Resurse Umane